מספר פנימי: 2007822

הכנסת העשרים

**יוזמים: חברי הכנסת** **רויטל סויד**
 **חיים ילין**
 **יואל חסון**
 **תמר זנדברג**
 **מיכל רוזין**
 **זוהיר בהלול**
 **איתן ברושי**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/4345/20

הצעת חוק הביטוח הלאומי (תיקון – נכה שהגיע לגיל פרישה), התשע"ז–2017

|  |  |  |
| --- | --- | --- |
| תיקון סעיף 195 | 1. | בחוק הביטוח הלאומי [נוסח משולב], התשנ"ה–1995[[1]](#footnote-2) (להלן – החוק העיקרי), בסעיף 195, בהגדרה "מבוטח", המילים "וטרם הגיע לגיל הפרישה" – יימחקו.  |
| ביטול סעיף 251 | 2. | סעיף 251 לחוק העיקרי – בטל. |
| תיקון סעיף 320 | 3. | בסעיף 320 לחוק העיקרי, אחרי סעיף קטן (ה) יבוא: |
|  |  | "(ה1) על אף האמור בסעיפים קטנים (ג)(1) ו-(ד), זכאי לקצבת נכות שנעשה זכאי לקצבת זקנה, יקבל את שתי הקצבאות." |

דברי הסבר

מגבלת הגיל הקיימת על הזכאות לקבלת קצבת נכות (הגעה לגיל פרישה), מובילה להפסקת קצבת הנכות דווקא בגיל שבו נזקקים לה הנכים יותר מתמיד. אמנם סעיף 251 לחוק הביטוח הלאומי [נוסח משולב], התשנ"ה– 1995 (להלן – החוק), קובע כי למי שהיה זכאי לקצבת נכות לפני שנעשה זכאי לקצבת זקנה תשולם תוספת לקצבת הזקנה עד לגובה קצבת הנכות ואולם הוא אינו זכאי לשתי הקצבאות בעת ובעונה אחת.

פגיעה זו נגרמת דווקא בגיל שבו זקוק הנכה יותר מתמיד לרשת ביטחון סוציאלי, עקב מחלות והוצאות האופייניות לגיל הזקנה המתווספות לאותן הוצאות אשר היה רגיל הנכה להוציא עד כה בשל נכותו. הקשיים המאפיינים את גיל הזקנה מצטברים והם אינם תחליף לקשיים שמהם ממילא סובל הנכה ככזה. פגיעה זו עשויה להביא נכים קשישים אל מתחת לקו העוני.

מגבלת הגיל פוגעת שבעתיים בנשים נכות, שכן הפסקת הזכאות לקצבת הנכות מתרחשת בגיל מוקדם יותר. לפיכך, מוצע לתקן את הגדרת "מבוטח" שבסעיף 195 לחוק, באופן המבטל את מגבלת הגיל הקיימת על הזכאות לקבלת קצבת נכות. כמו כן, מוצע לבטל את ההוראה המונעת קבלת כפל קצבאות לגבי מי שהיה זכאי לקצבת נכות והגיע לגיל פרישה.

הצעות חוק דומות בעיקרן הונחו על שולחן הכנסת השש-עשרה על ידי חברת הכנסת אורית נוקד (פ/2839), על ידי חברת הכנסת גילה גמליאל (פ/3331), על ידי חברת הכנסת אראלה גולן וקבוצת חברי הכנסת (פ/3574), על ידי חברת הכנסת גילה פינקלשטיין (פ/3943) ועל שולחן הכנסת השבע-עשרה על ידי חברת הכנסת אורית נוקד (פ/520/17), על ידי חבר הכנסת דוד טל (פ/521/17), על ידי חברת הכנסת סופה לנדבר (פ/1489/17), על ידי חבר הכנסת יורי שטרן וקבוצת חברי הכנסת (פ/1490/17), ועל שולחן הכנסת השמונה- עשרה על ידי חבר הכנסת דב חנין וקבוצת חברי הכנסת (פ/1044/18), ועל ידי חבר הכנסת אילן גילאון וקבוצת חברי הכנסת (פ/1349/18; הוסרה מסדר היום ביום ט' בסיוון התשע"ב (30 במאי 2012)), על שולחן הכנסת התשע-עשרה על ידי חבר הכנסת דב חנין וקבוצת חברי הכנסת (פ/98/19), ועל שולחן הכנסת העשרים על ידי חבר הכנסת אילן גילאון (פ/1015/20).

הצעת החוק הוכנה בסיוע עמותת "ידיד" – מרכזי זכויות בקהילה.

---------------------------------

הוגשה ליו"ר הכנסת והסגנים

והונחה על שולחן הכנסת ביום

ב' בתמוז התשע"ז – 26.6.17

1. ס"ח התשנ"ה, עמ' 210. [↑](#footnote-ref-2)